Cele se uitspraak oor prioritisering van plaasaanvalle 'diskrimineer' | Maroela Media
Cele se uitspraak oor prioritisering van plaasaanvalle 'diskrimineer'
Bheki Cele, minister van polisie. (Foto: SA Polisie)
Die burgerregtegroep AfriForum het die minister van polisie, Bheki Cele, se stelling dat plaasmoorde nie prioriteitsmisdade moet wees nie, skerp gekritiseer, terwyl die landbouorganisasie TLU SA eis dat Cele moet verduidelik oor of plaasaanvalle en -moorde die aandag ontvang wat dit dringend benodig.
Die minister het vandeesweek in die parlement, in antwoord op 'n vraag van die DA, gesê dat die misdade nie as prioriteit geklassifiseer word nie omdat dit reeds onder ander misdade soos moord, poging tot moord, seksuele aanvalle, aanranding en roof as statistiek vasgelê word.
Volgens Cele word dié misdaad volgens die polisie se nasionale landelike veiligheidstrategie hanteer. Dié plan is vroeër vanjaar in werking gestel.
"Vir die minister gaan dit blykbaar oor die semantiek en nie die beskerming van menselewens nie. Navorsing het reeds bewys dat die tipe aanvalle en moorde op plase ander elemente as die 'normale' moord- en roof-voorvalle het," het Henry Geldenhuys, president van TLU SA, gesê.
"Vir ons is die beskerming van ons lede – die landbouers wat elke dag die kos produseer wat Suid-Afrikaners eet – die belangrikste kwessie. Die minister moet ook weet dat landbouers saam staan en dat hulle die land kan lamlê indien voedselproduksie geaffekteer word."
TLU SA sê die onlangse plaasaanvalle gaan gepaard met uitermatige vlakke van geweld en rassespanning. Dit word verder op 'n mespunt gedryf deur uitsprake van die EFF oor grondkwessies en Cele wat kommersiële boere as disrespekvol uitkryt en toelaat dat hulle verskree en beledig word.
"Die minister laat landbouers in die land in die steek. Ons grense word nie beskerm nie, veediefstal neem al hoe meer toe en plaasaanvalle word al hoe meer gewelddadig. Ons terugvoer wys 'n kommerwekkende element van rassehaat in aanvalle. Dit is goed en wel dat die minister sê hy beskou die moord van enige Suid-Afrikaner as ernstig, maar dit is ook tyd dat hy besef dat ras wel 'n rol speel wanneer dit by plaasaanvalle kom."
AfriForum het Cele se stelling oor die prioritisering van plaasmoorde intussen as "irrasioneel en diskriminerend" bestempel.
AfriForum het intussen 'n aanlyn petisie vir die prioritisering van plaasmoorde van stapel gestuur.
Ernst Roets, hoof van beleid en aksie by AfriForum, sê Cele se uitdruklike stelling – dat plaasmoorde nie 'n prioriteit is nie – bevestig wat hy meen nog al die jare die werklikheid in Suid-Afrika is.
"Die bewering dat dié misdaadverskynsel nie geprioritiseer kan word nie omdat dit bloot 'n verskyningsvorm van ander misdade is, is irrasioneel omdat alle prioriteitsmisdade verskyningsvorme van ander misdade is," sê Roets.
"Cele se uitspraak is niks anders as diskriminasie teen boere nie, omdat dit klaarblyklik nie by die regerende party se politieke projek inpas om hom met die veiligheid van voedselprodusente te bemoei nie," sê Roets.
Minderjarige in hof vir moord op vierjarige
Besige paaie vir langnaweek verwag
Dan word hy 'n sak vol geld betaal vir sulke nikswerd antwoorde.
Rasseklasifiseering is so in ons land ingeweef dat moord op n witman eintlik nie n misdaad is nie . Moord op n swartman deur n witman word wel in n baie erenstige lig gesien . Nie een van ons ministers kan plaasmoorde veroordeel sonder die woord " maar"
Is dit huh groot hoed?
Ons sal onsself beskerm teen die regering en die res van die wêreld. Dan moet julle daai mal groot hoed op sy plek hou om NIE ons blankes te ontwapen NIE! Neem kennis en maak 'n nota Cyril en kaders!
Dit is tyd dat ons boere op hou kla en stanpunt in neem. Dink ons boere regtig die ANC kommuniste is gepla oor ons tyd dat ons wakker skrik